## Cultura publica les bases per a cobrir les direccions adjuntes d’Audiovisuals i de Música de l’Institut Valencià de Cultura

*** El termini de presentació de sol·licituds s’inicia este dimarts, 25 de febrer, i serà de deu dies hàbils, segons publica el DOGV**

La Conselleria d’Educació, Cultura, Universitats i Ocupació ha publicat la resolució amb les bases del procediment per a la selecció de les persones titulars de les direccions adjuntes d’Arts Escèniques, d’Audiovisuals i Cinematografia i de Música i Cultura Popular de l’Institut Valencià de Cultura (IVC).

Segons arreplega el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/3111) (DOGV), les persones candidates han d’estar en possessió d’una titulació universitària de grau o equivalent i acreditar tres anys d’experiència professional d’àmbit directiu o de responsabilitat en funcions relacionades amb la direcció adjunta a la qual s’opte.

Els interessats podran presentar les seues sol·licituds des de hui i durant un termini de deu dies hàbils a través del [portal d’ocupació de l’IVC](https://ivc.convoca.online/) o a través de la resta de formes previstes per llei, acompanyades obligatòriament del document d’identitat, passaport o targeta de residència que corresponga; la titulació acadèmica exigida i *curriculum vitae* i documentació acreditativa d’este.

El procediment de selecció es desenrotllarà en dos fases: una primera fase de comprovació del compliment dels requisits de participació i de valoració de mèrits de la persona candidata consignats i degudament acreditats en el *curriculum vitae*, i una segona fase d’entrevista davant la comissió de valoració.

La comissió de valoració, en la qual participaran persones expertes i de reconegut prestigi de l’àmbit de la gestió cultural i de l’àmbit de l’audiovisual i de la música, valorarà, entre altres, la solvència acadèmica, professional, tècnica, científica o artística; l’experiència en l’acompliment de llocs de responsabilitat en la gestió pública o privada relacionada amb la disciplina corresponent a la direcció adjunta a la qual s’opte; la capacitat de lideratge per a planificar, implementar i revisar estratègies, polítiques i programes que facen possible assolir per part de l’IVC la seua missió i objectius; la capacitat de comunicació i negociació; la formació en igualtat de gènere; i el coneixement d’idiomes, especialment dels cooficials de la Comunitat Valenciana.

Els criteris específics de selecció, participació, procediment de valoració i elecció de candidats i altres aspectes detallats de la convocatòria es poden consultar en el [DOGV](https://dogv.gva.es/va/resultat-dogv?signatura=2025/3111).

L’IVC és una entitat de dret públic, adscrita a la Conselleria d’Educació, Cultura, Universitats i Ocupació, que té com a finalitat el desenrotllament i l’execució de la política cultural de la Generalitat quant al coneixement, tutela, foment, recuperació, conservació, restauració, estudi, investigació, promoció i difusió de les arts escèniques, musicals, i plàstiques en totes les seues varietats i els museus en particular.

L’IVC assumix també les polítiques culturals relacionades amb el patrimoni sonor, audiovisual i de la cinematografia, així com de la documentació específica, amb especial dedicació a la recuperació conservació, restauració, catalogació i difusió del patrimoni artístic en estes matèries.

Fecha: 24/02/2025